กำชับศูนย์พัฒนาการจัดสวัสดิการสังคมผู้สูงอายุ ทั้ง 12 ศูนย์ทั่วประเทศ เคร่งครัดมาตรการป้องกัน COVID -19
นางสุจิตรา พิทยานรเศรษฐ์ อธิบดีกรมกิจการผู้สูงอายุ กล่าวว่า จากสถานการณ์การแพร่ระบาดของ COVID -19 ในปัจจุบันที่ได้แพร่ระบาดเป็นวงกว้างในพื้นที่กรุงเทพมหานคร ปริมณฑลและได้แพร่กระจายไปสู่ภูมิภาคต่างๆ อย่างรวดเร็ว จึงเล็งเห็นถึงสภาพปัญหาดังกล่าว ได้กำหนดมาตรการในการดูแลผู้สูงอายุ พร้อมทั้งเน้นย้ำและกำชับให้ทุกหน่วยงานในสังกัดกรมกิจการผู้สูงอายุ ซึ่งประกอบด้วย ศูนย์พัฒนาการจัดสวัสดิการสังคมผู้สูงอายุ ทั้ง 12 ศูนย์ปฏิบัติตามมาตรการป้องกันการแพร่ระบาดของ COVID-19 อย่างต่อเนื่องและเคร่งครัด เช่น การตรวจวัดอุณหภูมิผู้สูงอายุและบุคลากรภายในศูนย์ฯ การกำหนดให้มีทางเข้าออกได้ทางเดียว หมั่นล้างมือด้วยสบู่เป็นประจำ ดูแลทำความสะอาดอาคาร สถานที่และจุดสัมผัสต่างๆ ด้วยน้ำยาฆ่าเชื้อ การใช้มาตรการเว้นระยะห่าง 1 – 2 เมตร งดการเยี่ยมจากบุคคลภายนอกและงดเว้นการจัดกิจกรรมที่มีผู้ร่วมกิจกรรมเป็นจำนวนมาก รวมถึงการประชาสัมพันธ์แนวทางการป้องกันการติด COVID – 19 อย่างต่อเนื่อง เพื่อสร้างความมั่นใจให้แก่ผู้สูงอายุภายในศูนย์  ตลอดจนประชาชนกลุ่มเป้าหมายให้ปลอดภัยจากโรคดังกล่าว กระทรวงการพัฒนาสังคมและความมั่นคงของมนุษย์  โดยกรมกิจการผู้สูงอายุ มีความห่วงใยผู้สูงอายุทุกท่านและขอเป็นกำลังใจให้ทุกท่านรักษาสุขภาพดูแลตนเองอย่างเคร่งครัด หมั่นล้างมือด้วยสบู่หรือเจลแอลกอฮอล์ ใส่หน้ากากและเว้นระยะห่าง เพื่อให้ผู้สูงอายุทุกท่านปลอดภัยและพร้อมที่จะผ่านพ้นวิกฤตนี้ด้วยกัน